Prezidentka podmienečne zmiernila trest odňatia slobody mužovi, ktorého rodina je v ťažkej životnej situácii

[bookmark: _GoBack]Prezidentka Slovenskej republiky Zuzana Čaputová zmiernila 11. júna 2020 trest odňatia slobody 41-ročnému mužovi M. D., ktorý bol odsúdený za spáchanie obzvlášť závažného zločinu krádeže na trest odňatia slobody vo výmere 8 rokov. 

Od spáchania skutku uplynulo 14 rokov a odsúdený si medzičasom založil rodinu. Je otcom troch maloletých detí, pričom jeho 10-ročná dcéra sa lieči na onkologické ochorenie. Rodina odsúdeného sa ocitla v zložitej sociálnej situácii, pretože matka detí nepracuje, stará sa o deti a sprevádza dcéru pri nevyhnutných hospitalizáciách na detskej onkologickej klinike. O ďalšie dve maloleté deti sa v tomto čase starajú starí rodičia a ostatní rodinní príslušníci.   

Odsúdený vykonal viac ako rok z uloženého trestu odňatia slobody a jeho hodnotenie z ústavu na výkon trestu odňatia slobody je kladné. V súčasnosti nie je trestne stíhaný.   
Prezidentka Slovenskej republiky pri posudzovaní žiadosti o milosť vychádzala zo všetkých dostupných podkladov a zistených skutočností k tejto žiadosti o milosť, a okrem osoby odsúdeného a závažnosti spáchaného skutku zohľadnila najmä zložitú situáciu v rodine odsúdeného a odpustila M. D. z trestu odňatia slobody vo výmere 8 rokov jeho časť vo výmere 4 roky pod podmienkou, že odsúdený počas 3 rokov od jeho prepustenia z výkonu trestu odňatia slobody nespácha akýkoľvek trestný čin. 
Prezidentka Slovenskej republiky pri udeľovaní milosti postupovala podľa čl. 102 ods. 1 písm. j) Ústavy Slovenskej republiky a § 472 a 475 Trestného poriadku. 


    


